b'\n_START_ARTICLE_\nDidrik Cappelen (1836\xe2\x80\x931914)\n_START_SECTION_\nFamilie\n_START_PARAGRAPH_\nDidrik Cappelen var s\xc3\xb8nn av Hans Blom Cappelen (1803\xe2\x80\x931846) og Benedicte Cappelen, Gjems\xc3\xb8 kloster, samt s\xc3\xb8nnes\xc3\xb8nn til eidsvollsmannen Didrich (von) Cappelen (1761\xe2\x80\x931828)._NEWLINE_Didrik Cappelen var gift med Benedicte (\xc2\xabBenny\xc2\xbb) Marie Wessel (d\xc3\xb8d 1904), datter til borgermester Hans W. C.H. Wessel og Berenthine Beate Plesner (etterkommer til Knud Plesner)._NEWLINE_Didrik og Benedicte var foreldre til Didrik \xc2\xabDiddi\xc2\xbb Cappelen (d\xc3\xb8d 1941) som var far til bl.a. Didrik (\xc2\xabDixe\xc2\xbb) Cappelen (1900\xe2\x80\x931970), Skien, og Hans Cappelen (\xc2\xabHasse\xc2\xbb) (1903\xe2\x80\x931979), Oslo. _NEWLINE_Didrik og Benedicte var ogs\xc3\xa5 foreldre til Ulrikke (\xc2\xabUlla\xc2\xbb) C. som var gift med fetteren, h\xc3\xb8yesterettsadvokat Ulrik Cappelen Flood, Oslo. Deres andre barn var datteren Marie (\xc2\xabMaja\xc2\xbb) C. gift med brukseier, konsul Thorvald Schi\xc3\xb8tt, Skien, s\xc3\xb8nnen Hans C. som f\xc3\xb8rst var lensmann i Solum og senere bosatt i Bergen, og de to ugifte s\xc3\xb8strene Berentine (\xc2\xabTitti\xc2\xbb) og Benedicte (\xc2\xabBenna\xc2\xbb) C.\n_START_SECTION_\nN\xc3\xa6ringsvirksomhet\n_START_PARAGRAPH_\nDidrik Cappelen eide og drev inntil ca. 1895,  det gamle godset Gjems\xc3\xb8 kloster, sammen med broren, senere banksjef Hans Cappelen (1842-1924). Godset og forretningsvirksomheten besto av herreg\xc3\xa5rd i Skien, sagbruk, skipsrederi, trelasthandel, jord og skog i Solum og \xc3\x98vre Telemark. Br\xc3\xb8drene Didrik og Hans hadde gradvis overtatt alt dette fra moren Benedicte Cappelen med firmanavnet \xc2\xabHans Cappelens Enke\xc2\xbb. Br\xc3\xb8drene foretok i 1880-1890-\xc3\xa5rene flere store og mislykkede investeringer i industrivirksomhet i Skien og Grenland. De m\xc3\xa5tte derfor gradvis selge eiendommene, bl.a. skogene i Tinn til Staten, inntil de avsluttet hele virksomheten med en privat akkord. _NEWLINE_Herreg\xc3\xa5rden Gjems\xc3\xb8 kloster brant i 1885. Didrik med kone og barn bodde deretter f\xc3\xb8rst i \xc2\xabLagaardg\xc3\xa5rden\xc2\xbb p\xc3\xa5 Kloster\xc3\xb8ya, s\xc3\xa5 i Tinn i Telemark og senere p\xc3\xa5 g\xc3\xa5rden L\xc3\xb8berg i Gjerpen.\n_START_SECTION_\nPolitikk og samfunnsliv\n_START_PARAGRAPH_\nDidrik er skildret slik av J. Borchsenius i Skien f\xc3\xb8r Branden 1886: "Didrik Cappelen var byens grand seigneur, en livlig \xc3\xa5nd med mange interesser, full av initiativ. Hans interesser spente over snart sagt alt mulig, fra t\xc3\xb8mmerfl\xc3\xb8tning, skibsrederi (\xc2\xabTichborne\xc2\xbb, \xc2\xabOrton\xc2\xbb og \xc2\xabCastro\xc2\xbb) og skog til telefonanlegg, opdagelsesreiser og politikk. Han fulgte med i alt som foregikk i tiden, og hadde et varmt hjertelag for sine medmennesker. Det var mange trengende av slekt eller venner som kunde takke ham for uventet tilsendt slaktemat eller ved, det gledet ham \xc3\xa5 gi, og det uten noen slags nedlatenhet, for han var en meget folkelig anlagt mann." _NEWLINE_Didrik deltok aktivt i Skiens politiske og kulturelle liv, bl.a. med  innlegg i politiske m\xc3\xb8ter, aviser og tidsskrifter. Han var med i og ledet flere offentlige komiteer bl.a. for jernbane og den store landsutstillingen i Skien. For dette ble han utnevnt til kommand\xc3\xb8r av St. Olavs Orden.'